MEDDELELSE FRA KOMMISSIONEN

Offentliggørelse af det samlede antal kvoter i omsætning i 2020 med henblik på markedsstabilitetsreserven under EU’s emissionshandelssystem, som er oprettet ved direktiv 2003/87/EF

(2021/C 187/02)

1. INDLEDNING

I 2015 traf Rådet og Europa-Parlamentet afgørelse om oprettelse af en markedsstabilitetsreserve (1) under EU’s emissionshandelssystem (ETS), som er oprettet ved direktiv 2003/87/EF (2). Markedsstabilitetsreserven blev taget i brug i januar 2019. Formålet med markedsstabilitetsreserven er at undgå, at EU’s kulstofmarked drives med et stort strukturelt overskud af kvoter med en deraf følgende risiko for, at dette vil hindre EU’s emissionshandelssystem i at sende det nødvendige investeringssignal til opnåelse af EU’s emissionsreduktionsmål på en omkostningseffektiv måde. Målet er at gøre EU ETS mere modstandsdygtigt over for ubalancer mellem udbud og efterspørgsel og således gøre det muligt for EU ETS at fungere på en velordnet måde.

Ifølge afgørelsen skal Kommissionen fra og med 2017 senest den 15. maj hvert år offentliggøre den samlede mængde kvoter i omsætning. Dette tal afgør, hvorvidt kvoter, der efter planen skal auktioneres i det efterfølgende år, skal overføres til reserven eller frigives herfra.

Den 8. maj 2020 offentliggjorde Kommissionen det samlede antal kvoter i omsætning i 2019, hvilket var ca. 1,38 milliarder kvoter (3). Grundet Det Forenede Kongeriges udtræden af Unionen og under hensyntagen til anvendelsen af ETS-direktivet på og i Det Forenede Kongerige på grundlag af protokollen om Irland/Nordirland fra den 1. januar 2021, skal 307 663 518 kvoter overføres til reserven i perioden fra den 1. september 2020 til den 31. august 2021, jf. reglerne for markedsstabilitetsreserven og Kommissionens meddelelse C/2020/8643 (4) af 11. december 2020.

Denne meddelelse er den femte offentliggørelse med henblik på markedsstabilitetsreserven og vedrører 2020. Den indeholder det samlede antal kvoter i omsætning og en detaljeret redegørelse for, hvordan dette tal er beregnet. Denne meddelelse fastlægger det antal kvoter, som vil blive overført til reserven fra september 2021 til august 2022.

2. MARKEDSSTABILITETSRESERVENS FUNKTION

Markedsstabilitetsreserven fungerer automatisk, når det samlede antal kvoter i omsætning ligger uden for et fastsat interval. Kvoter lægges til reserven, hvis det samlede antal kvoter i omsætning overstiger tærskelværdien på 833 millioner kvoter. Kvoter frigives fra reserven, hvis det samlede antal kvoter i omsætning er lavere end tærskelværdien på 400 millioner kvoter. Rent praktisk lægges kvoter til reserven ved at auktionere mindre, og de frigives fra reserven ved at auktionere 100 millioner flere kvoter i fremtiden.

Offentliggørelsen af det samlede antal kvoter i omsætning på grundlag af, hvilke kvoter der bliver lagt til eller frigivet fra reserven, er derfor en vigtig del af anvendelsen af reserven.

I forbindelse med revisionen af EU’s emissionshandelssystem (5) blev der foretaget vigtige ændringer af markedsstabilitetsreservens funktion. I perioden 2019-2023 bliver procentdelen af det samlede antal kvoter i omsætning, der bestemmer det antal kvoter, der skal overføres til reserven, hvis tærskelværdien på 833 millioner kvoter overstiges, midlertidigt fordoblet fra 12 % til 24 %. Dertil kommer, at de kvoter, der er anbragt i markedsstabilitetsreserven, og som ligger over det foregående års auktionsmængde, fra 2023 ikke længere vil være gyldige.

På baggrund af nærværende meddelelse vil 24 % (6) af det samlede antal kvoter i omsætning derfor blive overført til reserven i løbet af en periode på 12 måneder fra den 1. september 2021. En tilsvarende mængde vil blive fratrukket medlemsstaternes og de tre EØS-EFTA-landes auktionsmængder og Det Forenede Kongeriges auktionsmængder for så vidt angår produktion af elektricitet i Nordirland i overensstemmelse med deres respektive auktionsandele. Det skal i den forbindelse erindres, at de kvoter, der omfordeles inden for Unionen med henblik på solidaritet og vækst, indtil den 31. december 2025 ikke vil blive taget i betragtning, når de relevante andele fastsættes.

3. SAMLET MÆNGDE KVOTER I OMSÆTNING

Ifølge artikel 1, stk. 4, i afgørelse (EU) 2015/1814 er den samlede mængde kvoter i omsætning »lig med den akkumulerede mængde kvoter, der er udstedt i perioden siden den 1. januar 2008, inklusive den mængde, der er udstedt i henhold til artikel 13, stk. 2, i direktiv 2003/87/EF i samme periode, og tilladelser til at anvende internationale kreditter, der er udnyttet af anlæg henhørende under EU ETS, for så vidt angår emissioner frem til den 31. december det givne år, minus den akkumulerede mængde verificerede emissioner i ton fra anlæg henhørende under EU ETS mellem den 1. januar 2008 og den 31. december i det samme givne år, eventuelle kvoter annulleret i overensstemmelse med artikel 12, stk. 4, i direktiv 2003/87/EF og mængden af kvoter i reserven«.

Det samlede antal kvoter i omsætning, der er relevant for tilførsel til og frigivelse fra markedsstabilitetsreserven, beregnes kort sagt ud fra følgende formel:

Samlet mængde kvoter i omsætning = udbud - (efterspørgsel + kvoter i markedsstabilitetsreserven)

Tre forskellige elementer bestemmer det samlede antal kvoter i omsætning: for det første udbuddet af kvoter siden den 1. januar 2008, for det andet efterspørgslen efter kvoter (antallet af kvoter, der er returneret og annulleret) og for det tredje reservens beholdning.

Som fastsat i afgørelse (EU) 2015/1814 tages luftfartskvoter og verificerede luftfartsemissioner ikke i betragtning.

3.1. Udbud

Udbuddet af kvoter på markedet er bestemt af en række forskellige faktorer:

— kvoter, der er overført (7) i perioden 2008-2012 (fase 2)

— kvoter, der er tildelt gratis mellem den 1. januar 2013 og den 31. december 2020 (8), herunder kvoter, der er tildelt fra reserven for nytilkomne (NER)

— kvoter, der ikke er tildelt anlæg i henhold til artikel 10a, stk. 7, i direktiv 2003/87/EF, og kvoter, der ikke er tildelt anlæg som følge af anvendelsen af artikel 10a, stk. 19 og 20 i nævnte direktiv (9), og som skal overføres til reserven i 2020, jf. artikel 1, stk. 3, i afgørelsen om markedsstabilitetsreserven (10) — de 50 millioner ikketildelte kvoter, der blev auktioneret for innovationsfonden, jf. artikel 10a, stk. 8 (11), i ETS-direktivet, skal fratrækkes disse mængder.

— kvoter, der er udstedt til auktionering mellem den 1. januar 2013 (12) og den 31. december 2020 (13); de kvoter, der er auktioneret i 2020 omfatter 50 mio. kvoter fra markedsstabilitetsreserven, som skal auktioneres for innovationsfonden, jf. artikel 10a, stk. 8, i ETS-direktivet

— kvoter fratrukket auktionsmængderne i perioden 2014-2016 og kvoter fratrukket auktionsmængderne i 2019 og 2020 i overensstemmelse med Kommissionens meddelelser af 15. maj 2018 (14), 14. maj 2019 (15) og 8. maj 2020 (16)

— kvoter, som Den Europæiske Investeringsbank (EIB) har værdisat i forbindelse med NER300-programmet

— internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020

Antallet af kvoter, der er overført fra fase 2 i EU’s emissionshandelssystem, er på 1 749 540 826 kvoter (17). Denne »overførsel i alt« udgør det samlede antal kvoter udstedt i løbet af fase 2 af EU ETS, som ikke er returneret til dækning af verificerede emissioner eller annulleret. Med henblik på fastsættelse af det samlede antal kvoter i omsætning udgør den derfor antallet af ETS-kvoter i omsætning ved begyndelsen af perioden 2013-2020 (fase 3) pr. 1. januar 2013 og tages som sådan i betragtning ved beregningen.

Antallet af kvoter, der er tildelt gratis mellem den 1. januar 2013 og den 31. december 2020, herunder kvoter tildelt fra NER, er 6 588 904 098 (18).

Antallet af ikketildelte kvoter i henhold til artikel 10a, stk. 7 (19), i direktiv 2003/87/EF var 301 801 477. Fra denne mængde skal trækkes 50 millioner, der er auktioneret for innovationsfonden.

Ifølge rapporterne fra auktionerne på den fælles auktionsplatform og de relevante fravalgsplatforme (20) er antallet af kvoter, som er blevet auktioneret mellem den 1. januar 2013 og den 31. december 2020, herunder via de såkaldte tidlige auktioner, 6 008 253 000.

Antallet af kvoter, der er fratrukket auktionsmængderne i perioden 2014-2016, er, jf. artikel 1, stk. 2, i afgørelse (EU) 2015/1814, 900 000 000.

Antallet af kvoter, der er fratrukket auktionsmængderne i 2019 og 2020 i henhold til Kommissionens meddelelser af 15. maj 2018, 14. maj 2019 og 8. maj 2020 er 772 749 992.

300 000 000 kvoter er blevet værdisat af EIB i forbindelse med NER300-programmet (21).

De internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020, svarer til 478 844 902 (22).

3.2. Efterspørgsel

Efterspørgslen består af de samlede verificerede emissioner fra anlæg for perioden 1. januar 2013 (23) til den 31. december 2020, som er 13 546 329 007 ton (24), og annullerede kvoter for samme periode, som svarer til 441 393 kvoter.

3.3. Markedsstabilitetsreservens beholdning

I overensstemmelse med artikel 1, stk. 2, i afgørelse (EU) 2015/1814 blev de 900 millioner kvoter, som blev trukket fra auktionsmængderne i perioden 2014-2016, overført til reserven, da denne blev taget i brug den 1. januar 2019.

I overensstemmelse med Kommissionens meddelelse af 15. maj 2018 (25) blev 264 731 936 kvoter overført til reserven i perioden fra den 1. januar 2019 til den 31. august 2019.

I overensstemmelse med Kommissionens meddelelse af 14. maj 2019 (26) blev 132 392 786 kvoter overført til reserven i perioden fra den 1. september 2019 til den 31. december 2019, og 264 785 572 kvoter blev overført til reserven i perioden fra den 1. januar 2020 til den 31. august 2020.

I overensstemmelse med Kommissionens meddelelse af 8. maj 2020 (27) blev 110 839 698 kvoter overført til reserven i perioden fra den 1. september 2020 til den 31. december 2020.

I overensstemmelse med artikel 1, stk. 3, i afgørelsen om markedsstabilitetsreserven blev 301 801 477 kvoter lagt til reserven ved udgangen af 2020, hvilket svarer til antallet af ikketildelte kvoter, jf. artikel 10a, stk. 7, i direktiv 2003/87/EF.

I overensstemmelse med artikel 10a, stk. 8, i ETS-direktivet blev markedsstabilitetsreservens beholdning reduceret med 50 millioner kvoter, der i 2020 blev auktioneret for innovationsfonden.

For perioden frem til den 31. december 2020 var der følgelig 1 924 551 469 (28) kvoter i reserven.

3.4. Samlet mængde kvoter i omsætning

I lyset af det foregående beløber det samlede antal kvoter i omsætning sig til 1 578 772 426 kvoter.

4. KONKLUSION

I overensstemmelse med reglerne for markedsstabilitetsreserven vil i alt 378 905 382 kvoter blive overført til reserven i løbet en periode på 12 måneder — fra den 1. september 2021 til den 31. august 2022.

Den næste offentliggørelse vil finde sted i maj 2022 for at fastsætte tilførslen til markedsstabilitetsreserven fra september 2022 til august 2023.

Oversigt

Udbud a) Overførsel fra fase 2 1 749 540 826 b) Antal kvoter, der er tildelt gratis mellem den 1. januar 2013 og den 31. december 2020, herunder kvoter tildelt fra NER 6 588 904 098 c) ikketildelte kvoter i henhold til artikel 10a, stk. 7, i direktiv 2003/87/EF 301 801 477 d) kvoter trukket fra c) med henblik på auktionering i 2020 til innovationsfonden -50 000 000 e) Samlet antal kvoter auktioneret fra den 1. januar 2013 til den 31. december 2020, herunder via tidlige auktioner 6 008 253 000 f) Kvoter fratrukket auktionsmængderne i perioden 2014-2016 900 000 000 g) Kvoter fratrukket auktionsmængderne i 2019 og 2020 i henhold til Kommissionens meddelelser af 15. maj 2018, 14. maj 2019 og 8. maj 2020 772 749 992 h) Antal kvoter, som Den Europæiske Investeringsbank (EIB) har værdisat i forbindelse med NER300-programmet 300 000 000 i) Internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020 478 844 902 I alt (udbud) (29) 17 050 094 295





Efterspørgsel (a) Ton verificerede emissioner fra anlæg henhørende under EU ETS mellem den 1. januar 2013 og den 31. december 2020 13 546 329 007 (b) Kvoter annulleret i overensstemmelse med artikel 12, stk. 4, i direktiv 2003/87/EF pr. 31. december 2020 441 393 I alt (efterspørgsel) 13 546 770 400





Markedsstabilitetsreservens beholdning (30) Antal kvoter i reserven 1 924 551 469 Samlet mængde kvoter i omsætning 1 578 772 426

(1) Afgørelse (EU) 2015/1814 (EUT L 264 af 9.10.2015, s. 1).

(2) EUT L 275 af 25.10.2003, s. 32.

(3) Se meddelelse fra Kommissionen, C(2020) 2835 final, tilgængelig på:

https://ec.europa.eu/clima/sites/clima/files/ets/reform/docs/c_2020_2835_en.pdf.

(4) Offentliggørelse af den samlede mængde kvoter i omsætning i EU i 2021 med henblik på markedsstabilitetsreserven under EU’s emissionshandelssystem (2020/C 428 I/01) (C/2020/8643 ) (EUT C 428 I af 11.12.2020, s. 1).

(5) Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).

(6) Svarende til 2 % pr. måned.

(7) Kvoter udstedt i løbet af fase 2 af EU ETS, som ikke blev returneret til dækning af verificerede emissioner eller annulleret, blev overført til brug i starten af den tredje handelsperiode (fase 3) af EU ETS. Disse kvoter blev slettet, og samtidig blev et tilsvarende antal kvoter udstedt i fase 3. Dette antal udgør derfor det præcise antal ETS-kvoter i omsætning ved begyndelsen af fase 3 af EU ETS. Se https://ec.europa.eu/clima/policies/ets/registry_en#tab-0-2 punkt 15 »What is banking?«.

(8) Det Forenede Kongeriges gratis tildeling af kvoter blev suspenderet fra den 1. januar 2019. Den gratis tildeling for 2019 blev frigivet i februar 2020, og den blev derfor ikke taget i betragtning ved beregningen af udbuddet af kvoter frem til den 31. december 2019 (se Kommissionens afgørelse af 17. december 2018 (Commission decision on instructing the central administrator to temporarily suspend the acceptance by the European Union Transaction Log of relevant processes for the United Kingdom relating to free allocation, auctioning and the exchange of international credits) C(2018) 8707). Den er i stedet inkluderet i det samlede antal kvoter i omsætning i 2020.

(9) Det præcise antal kvoter, der ikke er tildelt anlæg som følge af anvendelsen af artikel 10a, stk. 19 og 20 i ETS-direktivet, forelå ikke på tidspunktet for offentliggørelsen af denne meddelelse. Det bemærkes, at dette tal ikke har nogen indvirkning på den samlede mængde kvoter i omsætning, fordi det lægges til udbuddet og samtidig trækkes herfra som del af markedsstabilitetsreservens beholdning. Så snart det foreligger, vil antallet af kvoter, der ikke er tildelt anlæg som følge af anvendelsen af artikel 10a, stk. 19 og 20, såvel som den deraf følgende størrelse af markedsstabilitetsreservens beholdning blive offentliggjort i en ajourført version af meddelelsen.

(10) I overensstemmelse med artikel 10a, stk. 7, i direktiv 2003/87/EF vil 200 millioner kvoter i 2021 blive fratrukket disse mængder og overført til reserven for nytilkomne, svarende til fase 4 af EU ETS.

(11) »Derudover skal 50 mio. ikketildelte kvoter fra markedsstabilitetsreserven supplere eventuelle resterende indtægter fra de 300 mio. kvoter for perioden fra 2013 til 2020 i henhold til Kommissionens afgørelse 2010/670/EU og anvendes rettidigt til [innovationsfonden]«.

(12) Dette tal indbefatter de såkaldte »tidlige auktioner«, dvs. kvoter for perioden 2013-2020, som er blevet auktioneret før den 1. januar 2013.

(13) Det Forenede Kongeriges auktionering af kvoter blev ligeledes suspenderet fra den 1. januar 2019. Det Forenede Kongeriges auktionering af kvoter blev genoptaget i marts 2020 og er derfor heller ikke medtaget i beregningen af udbuddet af kvoter i perioden frem til den 31. december 2019. Den er inkluderet i det samlede antal kvoter i omsætning i 2020.

(14) Se meddelelse fra Kommissionen, C(2018) 2801 final, tilgængelig på: https://ec.europa.eu/clima/sites/default/files/ets/reform/docs/c_2018_2801_en.pdf.

(15) Se meddelelse fra Kommissionen, C(2019) 3288 final, tilgængelig på: https://ec.europa.eu/clima/sites/default/files/ets/reform/docs/c_2019_3288_en.pdf.

(16) Se fodnote 3 ovenfor.

(17) Se rapport om kulstofmarkedet 2015, COM(2015) 576 final.

(18) Baseret på udtræk fra EU-transaktionsjournalen (EUTL) den 1. april 2021.

(19) Det bemærkes, at teksten til afgørelsen om markedsstabilitetsreserven henviser til den tidligere formulering i ETS-direktivet vedrørende ikketildelte kvoter fra reserven for nytilkomne.

(20) Findes på: http://www.eex.com/en/products/environmental-markets/emissions-auctions/archive og https://www.theice.com/marketdata/reports/148.

(21) Første tranche på 200 millioner kvoter solgt i 2011 og 2012 og anden tranche på 100 millioner kvoter solgt i 2013 og 2014, se yderligere oplysninger på: https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(22) Baseret på udtræk fra EUTL den 1. april 2021.

(23) Hvad angår verificerede emissioner i perioden 2008-2012 se venligst forklaringerne vedrørende overførsel i alt (afsnit 3.1).

(24) De samlede verificerede emissioner er baseret på udtræk fra EUTL den 1. april 2021 for at tage højde for verificerede emissioner, som blev rapporteret inden den 31. marts 2021. Emissioner rapporteret efter denne dato fremgår følgelig ikke af denne total.

(25) Se fodnote 13 ovenfor.

(26) Se fodnote 14 ovenfor.

(27) Se fodnote 3 ovenfor.

(28) Som det fremgår af ovenstående fodnote 9 indeholder dette tal ikke antallet af kvoter, der ikke er tildelt anlæg som følge af anvendelsen af artikel 10a, stk. 19 og 20 i ETS-direktivet. Så snart det foreligger, vil antallet af kvoter, der ikke er tildelt anlæg som følge af anvendelsen af artikel 10a, stk. 19 og 20, blive offentliggjort i en ajourført version af meddelelsen.

(29) Som det fremgår af ovenstående fodnote 9 indeholder dette tal ikke antallet af kvoter, der ikke er tildelt anlæg som følge af anvendelsen af artikel 10a, stk. 19 og 20 i ETS-direktivet. Så snart det foreligger, vil antallet af kvoter, der ikke er tildelt anlæg som følge af anvendelsen af artikel 10a, stk. 19 og 20, blive offentliggjort i en ajourført version af meddelelsen.

(30) Som det fremgår af ovenstående fodnote 9 indeholder dette tal ikke antallet af kvoter, der ikke er tildelt anlæg som følge af anvendelsen af artikel 10a, stk. 19 og 20 i ETS-direktivet. Så snart det foreligger, vil antallet af kvoter, der ikke er tildelt anlæg som følge af anvendelsen af artikel 10a, stk. 19 og 20, blive offentliggjort i en ajourført version af meddelelsen.